Knut Bergsland
Store norske leksikon,Språk og litteratur,Språkforskere,Norske språkforskere og språkfolk
Knut Bergsland var en norsk språkforsker. Han ble dr.philos. i 1946, og var professor i finsk-ugriske språk ved Universitetet i Oslo 1947–1981.
Bergsland var en fremtredende representant for moderne språkvitenskapelige ideer i Norge. Hans hovedverk er Røros-lappisk grammatikk (1946, dr.avh.), en strukturell analyse av en utdøende samisk dialekt. Hans Røros-samiske tekster (1943) har både språklig og kulturhistorisk interesse. Foruten Samisk grammatikk (1961), Sydsamisk grammatikk (1982) og andre arbeider innen finsk-ugrisk språkvitenskap skrev han også om samisk historie og engasjerte seg aktivt i kampen for samenes rettigheter.Fra slutten av 1950-årene og helt frem til hans død var i tillegg eskimospråk – grønlandsk og aleutisk – et sentralt forskningsfelt for ham, og her utgav han både tekstsamlinger og grammatikker, ikke minst den store referansegrammatikken Aleut Grammar (1997). Han engasjerte seg i utviklingen av et tospråklig undervisningstilbud for aleutiske barn, og bidrog dermed til å redde språket fra å dø ut.Han mottok mange æresbevisninger, bl.a. æresdoktor ved Universitetet i Helsingfors.Han var bror av Einar Bergsland. Les mer i Store norske leksikon Knut Bergsland i Norsk biografisk leksikon